OZNÁMENIE KOMISIE RADE Následné kroky nadväzujúce na rozhodnutie Rady 2011/734/EÚ z 12. júla 2011, ktorým sa Grécko vyzýva k posilneniu a prehĺbeniu fiškálneho dohľadu a ktorým sa upozorňuje, aby prijalo opatrenia na zníženie deficitu považované za nevyhnutné na odstránenie nadmerného deficitu (marec 2012) /* COM/2012/0117 final */





OZNÁMENIE KOMISIE RADE Následné kroky nadväzujúce na rozhodnutie Rady 2011/734/EÚ z 12. júla 2011, ktorým sa Grécko vyzýva k posilneniu a prehĺbeniu fiškálneho dohľadu a ktorým sa upozorňuje, aby prijalo opatrenia na zníženie deficitu považované za nevyhnutné na odstránenie nadmerného deficitu (marec 2012) 1. Úvod V predkladanom štvrťročnom oznámení sa posudzujú opatrenia, ktoré Grécko uskutočňuje a plánuje v súlade s rozhodnutím Rady 2011/734/EÚ z 12. júla 2011[1]. Opatrenia prijaté do konca septembra 2011 sa posudzovali v oznámení z 26. októbra 2011[2]. Spolu so správou o plnení útvarov Komisie vyhotovenou v úzkej spolupráci s ECB[3] toto oznámenie zároveň prispieva k posúdeniu dodržiavania memoranda o hospodárskej a finančnej politike a memoranda o porozumení[4] v rámci dohody o pôžičke medzi Gréckom a členskými štátmi eurozóny. Uvedené posúdenie vychádza z kontrolnej inšpekcie vykonanej útvarmi Európskej komisie spolu so zástupcami MMF a ECB v dňoch 18. januára – 10. februára 2012 v rámci programu úpravy hospodárstva a štvrťročnej správy postúpenej gréckym ministerstvom financií 2. marca 2012. 2. Rozhodnutie Rady z 12. júla 2011 Na základe článku 126 ods. 9 a článku 136 ZFEÚ prijala Rada 12. júla 2011 rozhodnutie, ktorým sa Grécko vyzýva na posilnenie a prehĺbenie fiškálneho dohľadu a ktorým sa upozorňuje, aby prijalo opatrenia na zníženie deficitu považované za nevyhnutné na odstránenie nadmerného deficitu do roku 2014. Týmto rozhodnutím sa prepracovalo znenie rozhodnutia[5] z mája 2010, ktoré bolo niekoľkokrát zmenené a doplnené. V rozhodnutí Rady sa od Grécka vyžadovalo prijatie celého radu osobitných opatrení s cieľom udržať celkový deficit verejných financií pod týmito stropmi: 1. 17 065 miliónov EUR (7,9 percent HDP na základe v súčasnosti dostupných odhadov HDP) v roku 2011; 2. 14 916 miliónov EUR (7,3 percent HDP na základe najnovších prognóz HDP) v roku 2012; 3. 11 399 miliónov EUR (5,6 percent HDP) v roku 2013 a 4. 6 385 miliónov EUR (3,1 percent HDP) v roku 2014[6][7]. Rozhodnutie bolo potom zmenené a doplnené 8. novembra 2011[8].Uvedené stropy pre nominálny deficit verejných financií však ostali nezmenené. 3. Plnenie rozpočtu do decembra 2011 V rámci programu úpravy hospodárstva sa Grécko zaviazalo, že bude plniť štvrťročné výkonnostné kritériá týkajúce sa štátnych primárnych výdavkov, peňažného salda verejných financií, výšky dlhu ústrednej štátnej správy a príjmov z privatizácie, ako aj indikatívne kritérium týkajúce sa hromadenia nedoplatkov voči dodávateľom[9]. Do konca septembra 2011 boli výkony zmiešané. Kritériá v oblasti štátnych primárnych výdavkov (aktuálne údaje: 42,0 miliárd EUR; kritérium: 44,5 miliardy EUR), dlh ústrednej štátnej správy (aktuálne údaje: 360,4 miliardy EUR; kritérium: 394,0 miliárd EUR) boli splnené. Cieľ v oblasti primárneho salda verejných financií však nebol splnený iba tesne (aktuálne údaje: – 5,2 miliardy EUR; kritérium: – 5,0 miliardy EUR), pretože výber daní a sociálnych príspevkov bol nižší, než sa plánovalo. Cieľ týkajúci sa príjmov z privatizácie sa nesplnil (aktuálne údaje: 0,39 miliardy EUR; kritérium: 1,7 miliardy EUR; Nepodarilo sa splniť indikatívne kritérium nehromadenia nedoplatkov, keďže nedoplatky nahromadené od 1. januára 2011 do konca septembra 2011 dosiahli objem 1,1 miliardy EUR. Z údajov dostupných ku koncu decembra 2011 vyplýva, že ciele v oblasti primárneho peňažného salda verejných financií (aktuálne údaje: – 4,8 miliardy EUR; kritérium: – 5,1 miliárd EUR), primárne výdavky štátneho rozpočtu (aktuálne údaje: 58,9 miliardy EUR; kritérium: 60,8 miliardy EUR) a výška dlhu ústrednej štátnej správy (aktuálne údaje: 378,1 miliardy EUR; kritérium: 394,0 miliárd EUR) boli splnené. Napriek významným protitlakom z dôvodu intenzívnejšieho hospodárskeho prepadu, než sa očakávalo, a z dôvodu politickej a sociálnej nestability sa ciele dosiahli obmedzeniami v oblasti kapitálových výdavkov a iných diskrečných výdavkov, ktorými sa viac než vyvážili schodky daňových a sociálnych príspevkov a prekročenia farmaceutických výdavkov. K udržaniu peňažného salda v rámci jeho stropu prispeli aj príjmy zo štrukturálnych fondov, ako aj príjmy týkajúce sa zvýšenia miery spolufinancovania zo 75 na 85 percent a dodatočného platobného mechanizmu 10 percent[10], čo však bolo na účet zastavenia verejných investičných činností. Revidovaný privatizačný cieľ ku koncu roku 2011 (aktuálne údaje: 1,6 miliardy EUR; kritérium: 1,7 miliardy EUR) sa nesplnil, ale s nižším rozdielom než v septembri, keďže došlo k predĺženiu licencií na hazardné hry a mobilné telefóny. Výška domácich nedoplatkov zostala veľmi vysoká (nedoplatky nahromadené od januára 2011 do decembra 2011: 220 miliónov EUR, s celkovou výškou 5,6 miliardy EUR do konca roka), vláde sa však ešte v poslednom štvrťroku 2011 podarilo znížiť nedoplatky o 900 miliónov EUR. Deficit verejných financií na rok 2011 vypracovaný na základe ESA sa v súčasnosti odhaduje na 20,2 miliardy EUR (9,4 percent HDP). Ako sa očakávalo už v predchádzajúcom oznámení, táto hodnota prevyšuje strop 17,1 miliardy EUR (7,9 percent HDP) stanovený rozhodnutím Rady. Odhad deficitu na rok 2011 je teraz iba mierne nad predchádzajúcimi prognózami, a to aj napriek významnému zhoršeniu makroekonomického prostredia. Tabuľka 1 obsahuje podrobné informácie o plnení rozpočtu v januári až decembri 2011 týkajúce sa štátnej aj verejnej správy na peňažnom základe a v porovnaní s prognózami útvarov Komisie z júna a októbra 2011. Z tabuľky vidieť, že obmedzením bežných štátnych výdavkov za posledné mesiace sa viac než vyvažuje schodok v príjmoch. Na účtoch sociálneho zabezpečenia sa však zaznamenali významné odchýlky v porovnaní s plánmi. Tabuľka 1: Plnenie rozpočtu v januári až septembri a januári až decembri 2011 (na peňažnom základe) 4. Vyhliadky na rok 2012 a roky 2013 – 2014 Fiškálny výhľad na rok 2012 sa od zverejnenia predchádzajúceho oznámenia výrazne zhoršil. Fiškálne zhoršenie vyplýva zo slabšieho východiskového bodu (účty za rok 2011) a väčšieho hospodárskeho poklesu, než sa očakávalo: teraz sa očakáva zníženie reálneho HDP v roku 2012 o 4,7 percent namiesto predtým predpokladaných 2,8 percent. Aj v roku 2011 pokračovali sklzy pri vykonávaní, čo malo dôsledky na účty v roku 2012. Okrem toho vykonávanie ambiciózneho balíka reforiem pracovného trhu vrátane zníženia minimálnych miezd v súkromnom sektore (ďalšie podrobnosti pozri v správe o plnení) s cieľom obnoviť konkurencieschopnosť, má krátkodobý vplyv na domáci dopyt a na fiškálne účty na rok 2012. Vďaka reštrukturalizácii dlhu, ktorú uskutočnilo Grécko v súlade so samitom eurozóny 26. októbra 2011 a vyhlásením Euroskupiny 21. februára 2012 dôjde v roku 2012 súčasne k významnému zníženiu výdavkov na úroky. Vzhľadom na to Komisia odporúča Rade, aby na roky 2012 – 2014 zmenila a doplnila cieľ gréckych fiškálnych účtov, ktoré by mali byť definované na základe primárneho salda v nominálnych hodnotách. Podľa odporúčania Komisie na rozhodnutie Rady 2011/734/EÚ (COM(2012) 116) by Grécko malo v roku 2012 dosiahnuť primárny deficit nepresahujúci 2 037 miliónov EUR (1,0 percent HDP). Potom by sa Grécko zameralo na dosiahnutie primárneho prebytku vo výške 3 652 miliónov EUR (1,8 percent HDP) v roku 2013 a 9 356 miliónov EUR (4,5 percent HDP) v roku 2014. Pri vyjadrení celkového deficitu verejných financií sú stanovené tieto ciele: 14 811 miliónov EUR (7,3 % HDP) v roku 2012, 9 462 miliónov EUR (4,7 % HDP) v roku 2013 a 4 499 miliónov EUR (2,2 % HDP) v roku 2014. Nový cieľ primárneho prebytku na rok 2014 je v súlade s úpravou nadmerného deficitu v roku 2014, ako sa požadovalo v rozhodnutí Rady. Útvary Komisie v spojení s pracovníkmi ECB a MMF odhadli, že bez dodatočných opatrení by primárny deficit za rok 2012 bol 2,5 percent HDP za rok 2012 v porovnaní s malým primárnym prebytkom očakávaným v čase zverejnenia predchádzajúceho oznámenia. Preto s cieľom priblížiť sa k dosiahnutiu revidovaného cieľa by Grécko malo pripraviť opatrenia vo výške 3 miliardy EUR (alebo 1,5 percent HDP). Grécko oznámilo tieto opatrenia: 5. Zníženie farmaceutických výdavkov aspoň o 1 076 miliónov EUR znížením cien liekov (generiká, nepatentované a patentované lieky), optimalizovaním poplatkov, znížením obchodného rozpätia lekárnikov a veľkoobchodníkov, uplatňovaním povinného elektronického predpisovania podľa aktívnej látky a protokolov, aktualizáciou zoznamu povolených liekov a zavedením mechanizmu štvrťročných zliav (automatické spätné získavanie poskytnutých prostriedkov), ktoré má platiť farmaceutický priemysel. 6. Zníženie odmien za prácu nadčas pre lekárov v nemocniciach aspoň o 50 miliónov EUR. 7. Zníženie objemu verejného obstarávania vojenského materiálu o 300 miliónov EUR (peňažné prostriedky a dodávky). 8. Zníženie prevádzkových výdavkov ústrednej štátnej správy a výdavkov súvisiacich s voľbami aspoň o 370 miliónov EUR (v porovnaní s rozpočtom na rok 2012), z čoho aspoň by 100 miliónov EUR mali predstavovať operačné výdavky súvisiace s armádou a aspoň 70 miliónov EUR výdavky súvisiace s voľbami. 9. Zníženie operačných výdavkov miestnych verejných správ s cieľom usporiť aspoň 50 miliónov EUR. 10. Prednostné uskutočnenie škrtov týkajúcich sa dotácií pre obyvateľov odľahlých oblastí a škrtov týkajúcich sa grantov niektorým subjektom pod dohľadom niektorých ministerstiev s cieľom znížiť výdavky v roku 2012 aspoň o 190 miliónov EUR. 11. Zníženie verejného investičného rozpočtu (HDP) o 400 miliónov EUR: toto zníženie sa uskutoční prostredníctvom škrtov týkajúcich sa dotácií do súkromných investícií a štátom financovaných investičných projektov. Zníženie rozpočtu HDP nebude mať žiadny vplyv na projekty, ktoré sú spolufinancované zo štrukturálnych fondov [neukončený projekt financovaný z operačných programov 2000-06, projekty kohézneho fondu (2000 – 2006), operačné programy 2007 – 2013 a neoprávnené výdavky týkajúce sa uvedených projektov vrátane projektov TEN-T]. 12. Zmeny v doplnkových dôchodkových fondoch a dôchodkových fondoch s vysokými priemernými dôchodkami alebo v tých, ktoré dostávajú vysoké dotácie z rozpočtu a škrty v iných vysokých dôchodkoch s cieľom usporiť aspoň 450 miliónov EUR (v čistom po zohľadnení vplyvu daní a sociálnych príspevkov). 13. Škrty v rodinných prídavkoch pre domácnosti s vysokými príjmami s cieľom usporiť 43 miliónov EUR. 14. Priemerné zníženie takzvaných „osobitných miezd“ vo verejnom sektore, na ktoré sa nevzťahuje mzdová tabuľka, o 12 percent. Toto zníženie sa bude uplatňovať od 1. júna 2012 a malo by priniesť úspory aspoň 205 miliónov EUR (v čistom po zohľadnení vplyvu daní a sociálnych príspevkov). Žiadne z týchto opatrení nie je daňovej povahy. Všetky sú na strane výdavkov rozpočtu: tým sa zvyšuje povaha podporujúca rast týchto opatrení a ich návrhom sa minimalizuje akýkoľvek sociálny vplyv.Ak sa tieto opatrenia vykonajú v plnej miere, podľa súčasnej makroekonomickej prognózy Grécko sa v roku 2012 dostane na cestu dodržiavania cieľa primárneho deficitu na úrovni 1,0 percent HDP. Riziko pri vykonávaní plánovaných opatrení a ďalšie zhoršovanie hospodárskych podmienok je však vysoké. V dostupných prognózach na roky 2013 a 2014 sa okrem toho odhaľuje rozsiahla fiškálna medzera oproti revidovaným cieľom na uvedené roky (pozri tabuľku 2). Preto bude potrebné, aby Grécko v nadchádzajúcich mesiacoch oznámilo a prijalo ďalšie významné fiškálne opatrenia, najmä potom keď v máji 2012 aktualizuje svoj strednodobý rozpočet (strednodobú fiškálnu stratégiu alebo MTFS). S cieľom vypracovať tieto opatrenia vláda iniciovala preskúmanie programov verejných výdavkov. Preskúmanie vychádza z vonkajšej technickej pomoci a zameriava sa na dôchodky a sociálne transfery (pri zachovávaní základnej sociálnej ochrany; na výdavky na obranu bez toho, aby bola dotknutá obranyschopnosť štátu a na reštrukturalizáciu ústrednej a miestnej verejnej správy. V nadchádzajúcich mesiacoch sa bude špecifikovať aj ďalšia racionalizácia farmaceutických výdavkov, operačných výdavkov nemocníc a peňažných dávok na sociálnu starostlivosť. 5. Daňová správa a kontrola výdavkov V prípade iných opatrení, než sú opatrenia na zvýšenie daňových sadzieb, rozšírenie daňových základov alebo zníženie výdavkov, si pokrok v oblasti fiškálnej konsolidácie vyžaduje zlepšenie daňovej správy a boj proti daňovým únikom, ako aj kontrolu výdavkov. Hoci sa v týchto oblastiach dosiahol určitý pokrok, vo väčšine prípadov bol oveľa pomalší, než sa plánovalo. Od začatia programu v roku 2010 sa reformy daňovej správy zameriavali hlavne na zlepšenie daňovej legislatívy na zvýšenie efektívnosti daňovej správy a kontrol; na zavedenie efektívneho projektového riadenia a na navrhnutie stratégie proti daňovým únikom s cieľom obnoviť daňovú disciplínu a zlepšiť jej dodržiavanie. Ťažisko sa teraz presunulo na vykonávanie: vláda práve najíma nových audítorov. Zlepšenia sa očakávajú aj v kvantite a kvalite daňových auditov. Vyžaduje sa aj posilnenie motivačných štruktúr v daňovej správe a funkciách ústredia. Vláda takisto iniciovala proces fúzie miestnych daňových úradov, ktorý by sa mal skončiť do konca roku 2012. Zavádzajú sa aj reformy na posilnenie riadenia verejných výdavkov. Používaním elektronických portálov, ktorými podávajú správy príslušné ministerstvá, miestne verejné správy a právnické osoby, sa zlepšilo včasné poskytovanie fiškálnych údajov. Stále je však potrebný pokrok pri rozširovaní systému fondov sociálneho zabezpečenia a verejného investičného rozpočtu. Prijatím zoznamov záväzkov na ministerstvách a v iných inštitúciách sa takisto zlepšila kontrola výdavkov. Zoznamy záväzkov však ešte musia byť efektívne pri kontrole naddimenzovaných záväzkov a nedoplatkov bežného rozpočtu a systém sa musí rozšíriť na investičný rozpočet. Na zabránenie hromadeniu nedoplatkov hlavný účtovný úrad ministerstva financií zriadil koordinačný výbor na monitorovanie a posilnenie vykonávania kontrol záväzkov. 6. Privatizácia Grécky privatizačný fond (Hellenic Republic Asset Development Fund, HRADF) je plne funkčný od skorej jesene roku 2011. Pre väčšinu transakcií plánovaných na roky 2012 – 2014 si najal finančných, právnych a technických poradcov a určil komplexnú stratégiu zavedenia privatizačného plánu. Z dôvodu súčasných záporných trhových podmienok a zdĺhavých technických príprav však doteraz vyzbierané príjmy nedosahujú plánovanú výšku (pozri tabuľku). Medzitým sa ukázalo, že cieľ vyzbierať 50 miliárd EUR z privatizačných príjmov sa nesplní do roku 2015, ale za dlhšie obdobie. V dôsledku toho sa revidovali ročné ciele príjmov: aspoň 5 200 miliónov EUR do konca roku 2012, 9 200 miliónov EUR do konca roku 2013 a 14 000 miliónov EUR do konca roku 2014. Tabuľka 4: Plán privatizácie: doteraz uskutočnené transakcie Aktíva || Dátum transakcie || Predaný podiel || Podiely zostávajúce vo vlastníctve gréckej vlády || Výnosy (mil. EUR v hotovosti) || Kumulativne za rok (mil. EUR) || Oneskorené platby OTE || júl 2011 || 10 % || 4 % || 392 || 392 || - OPAP 1 (predĺženie licencie na roky 2020 – 2030) || október 2011 || - || - || 375 || 767 || 85 (do 4. štvrťroka 2013) OPAP 2 (predaj nových licencií subjektom VLT) || október 2011 || - || - || 475 || 1 242 || 85 (do 4. štvrťroka 2013) Mobilná telefónia (dražba frekvencií) || december 2011 || - || - || 380 || 1 622 || - 7. Záver Ako sa očakávalo pri prijímaní predchádzajúceho oznámenia, došlo k prekročeniu stropu deficitu verejných financií (základ ESA95) na rok 2011 stanoveného rozhodnutím Rady. Grécko podľa odhadov zaznamenalo deficit verejných financií vo výške 20 200 miliónov EUR alebo 9,4 percent HDP v porovnaní s cieľom 17 065 miliónov EUR alebo 7,9 percent HDP. Komisia odporúča Rade, aby upravila fiškálne ciele, ktoré by malo Grécko dosiahnuť v rokoch 2012 – 2014. Tieto ciele by sa mali určiť na základe primárneho deficitu/prebytku v nominálnych hodnotách: v roku 2012 by primárny deficit nemal presiahnuť 2 037 miliónov EUR (1 percento HDP), v roku 2013 by primárny prebytok mal byť aspoň 3 652 miliónov EUR (1,8 percent HDP) a v roku 2014 by mal byť 9 356 miliónov EUR (4,5 percent HDP). Tieto ciele sú v súlade s úpravou nadmerného deficitu do roku 2014, ako sa požadovalo v rozhodnutí, keďže zodpovedajúci cieľ celkového deficitu bude 7,3 percent HDP v roku 2012, 4,7 percent HDP v roku 2013 a 2,2 percent HDP v roku 2014. Aj keď sú nedávno oznámené opatrenia gréckej vlády v súlade s dosiahnutím cieľa na rok 2012, rizika súvisiace s vykonávaním sú veľmi vysoké. S cieľom dosiahnuť korekciu nadmerného deficitu do roku 2014, ako sa požaduje rozhodnutím Rady, sa okrem toho budú musieť v rokoch 2013 – 2014 prijať ďalšie významné opatrenia týkajúce sa fiškálnej konsolidácie. PRÍLOHA I:OPATRENIA POŽADOVANÉ ROZHODNUTÍM RADY. Článok 1 ods. 2: "Cieľom postupu úpravy smerom ku korekcii nadmerného deficitu je dosiahnuť v roku 2011 (…) deficit verejných financií nepresahujúci (…) 17 065 miliónov EUR (7,6 % HDP). || Nesplnené. Článok 1 ods. 3. V postupe úpravy uvedenom v odseku 2 sa požaduje, aby ročná zmena konsolidovaného hrubého verejného dlhu nepresiahla 34 058 miliónov EUR v roku 2010, 17 365 miliónov EUR v roku 2011 (…). || Nesplnené. Článok 2 ods. 6a: „Grécko bezodkladne prijme a vykoná tieto opatrenia: a) zníženie počtu prípadov oslobodenia od dane, a to najmä nezdaniteľných základov príjmov fyzických osôb, s cieľom zvýšiť v roku 2012 výnosy aspoň o 2 831 miliónov EUR; || Splnené. Splnené. b) zavedenie stálej dane z nehnuteľného majetku vyberanej spolu s faktúrou za elektrinu s cieľom vybrať v roku 2011 aspoň 1 667 miliónov EUR a 1 750 miliónov EUR ročne od roku 2012; c) okamžité zavedenie revidovanej mzdovej tabuľky pre verejný sektor, ktorá prispeje k zníženiu výdavkov v roku 2011 aspoň o 101 miliónov EUR a v roku 2012 prenesie aspoň 552 miliónov EUR nad rámec úspor stanovených v rámci MTFS do konca roku 2015. Táto reforma sa týka všetkých pracovníkov verejnej správy s výnimkou tých, na ktorých sa vzťahujú osobitné mzdové režimy. V týchto čistých úsporách sa zohľadňuje vplyv tohto opatrenia na daň z príjmu a na sociálne príspevky, ako aj na prémie, ktoré sa majú vyplácať osobitným kategóriám zamestnancov; d) zníženie hlavných i doplnkových dôchodkov, ako aj jednorazových súm vyplácaných k dôchodku s cieľom dosiahnuť v roku 2011 úsporu aspoň 219 miliónov EUR s prenosom 446 miliónov EUR v roku 2012 nad rámec úspor stanovených v rámci MTFS; e) úspory Zeleného fondu sa stanovujú na 5 % jeho vkladov s cieľom usporiť v roku 2012 sumu 360 miliónov EUR; f) ministerské rozhodnutia alebo obežníky týkajúce sa opatrení súvisiacich so spotrebnými daňami zo zemného plynu, vykurovacieho oleja a daňami z vozidiel stanovenými v rámci MTFS; g) ministerské rozhodnutia na dosiahnutie jednotnej regulácie dávok na zdravotnú starostlivosť poskytovaných niekoľkými fondmi sociálneho zabezpečenia; h) právne predpisy týkajúce sa výberu solidárneho príspevku prostredníctvom zrážok daní; i) ministerské rozhodnutia, ktorými sa iniciuje uzavretie subjektov, ich fúzia alebo podstatné zníženie počtu ich pracovníkov. Tieto rozhodnutia sa vzťahujú na KED, ETA, ODDY, National Youth Institute (Národný inštitút mládeže), EOMEX, IGME, OSK, DEPANOM, THEMIS, ETHYAGE a ERT, ako aj na 35 iných menších subjektov; j) ministerské rozhodnutie, ktorým sa špecifikujú kritériá zdravotného postihnutia pre pridelenie invalidného dôchodku v súlade s dosahovaním cieľov úspory MTFS; k) zákon o zmrazení valorizácie hlavných a doplnkových dôchodkov do roku 2015; l) finalizácia zoznamu povolených liekov so stanovením cien účtovaných fondmi sociálneho zabezpečenia; m) presun do privatizačného fondu "Hellenic Republic Asset Development Fund" (HRADF) týchto aktív: z Alpha Bank (0,619 % podielu); Národnej banky Grécka (1,234 % podielu); Piraeus Bank (1 308 % podielu); spoločnosti Piraeus Bank Authority (23,1 % podielu); spoločnosti Thessaloniki Bank Authority (23,3 % podielu); spoločností Elefsina, Lavrio, Igoumenitsa, Alexandroupolis, Volos, Kavala, Corfu, Patras, Rafina, Heraklion port authorities (100 %); Athens Water and Sewerage Company (Aténska vodárenská a kanalizačná spoločnosť) (27,3 %); Thessaloniki Water and Sewerage Company (Vodárenská a kanalizačná spoločnosť v Thessalonikách) (40 %); Regional state airports (Regionálne štátne letiská) (prevod koncesných práv); Off-shore natural gas storage facility ‚South Kavala‘ (Zariadenie na skladovanie zemného plynu na mori ‚South Kavala‘) (prevod práv na súčasné a budúce koncesie); Hellenic motorways (Grécke diaľnice) (prevod hospodárskych práv na súčasné a budúce koncesie); Egnatia odos (100 %); Hellenic Post (Grécka pošta) (90 %); OPAP, SA (29 %); štyroch štátnych budov; n) vymenovanie právnych, technických a finančných poradcov najmenej pre 14 týchto privatizácií, ktoré sú plánované do konca roku 2012; o) na základe dialógu so sociálnymi partnermi a po zohľadnení cieľa vytvoriť a udržať pracovné miesta a zlepšiť konkurencieschopnosť spoločností prijať ďalšie opatrenia, ktoré umožnia prispôsobiť mzdy hospodárskym podmienkam. Konkrétne: počas obdobia uplatňovania MTFS sa rozširovanie zamestnaneckých a sektorových kolektívnych dohôd a takzvaná zásada najvýhodnejšieho ustanovenia pozastaví takým spôsobom, aby dohody na úrovni spoločnosti mali prednosť pred sektorovými a zamestnaneckými kolektívnymi dohodami; kolektívne zmluvy na úrovni spoločnosti môžu podpísať odborové zväzy, alebo ak na úrovni spoločnosti odborový zväz neexistuje, zamestnanecké rady alebo iní zástupcovia zamestnancov, a to bez ohľadu na veľkosť spoločnosti.“ Článok 2 ods. 7: „Grécko prijme najneskôr do konca decembra 2011 tieto opatrenia: (a) rozpočet na rok 2012 v súlade s cieľmi MTFS a stropmi deficitu stanovenými v tomto rozhodnutí; aktualizácia a sprístupnenie informácií o niekoľkých opatreniach stanovených v MTFS; a daňové a výdavkové legislatívne akty potrebné na vykonanie rozpočtu čase rozpočtu; || Splnené. b) posilnenie riadiacej kapacity všetkých riadiacich a sprostredkovateľských orgánov operačných programov v rámci národného strategického referenčného rámca na roky 2007 – 2013 a ich certifikácie ISO 9001:2008 (manažment kvality); || Zväčša splnené. c) systém účtovania nemocničných nákladov na základe prípadu, ktorý sa má používať na rozpočtové účely od roku 2013; || Vykonávanie prebieha. Na základe ESY.net sa teraz vypracúva základný súbor finančných ukazovateľov a ukazovateľov činnosti pre všetky nemocnice NHS. Prvú správu je potrebné odovzdať do marca 2012. d) posúdenie výsledkov prvej fázy nezávislého funkčného preskúmania ústrednej správy, ktoré budú viesť k akčnému plánu týkajúcemu sa vykonania operačných politických odporúčaní. V týchto odporúčaniach sa musí stanoviť, ako dosiahnuť väčšie zoštíhlenie a zefektívnenie verejnej služby, jednoznačne vymedziť povinnosti a štruktúry riadenia ministerstiev a odstrániť prekrývajúce sa právomoci a ako zlepšiť mobilitu v rámci ministerstva a medzi ministerstvami; finalizáciu funkčného preskúmania existujúcich sociálnych programov; || Vykonávanie prebieha. Správa OECD o reformách ústrednej správy bola zverejnená v decembri 2011. Odporúčania v tejto správe posudzuje vláda. Bol stanovený plán na vykonanie týchto reforiem počas roku 2012. Návrh zákona sa pripravuje. Spoločná skupina technickej pomoci OECD-MMF zbiera údaje o sociálnych programoch zo všetkých príslušných ministerstiev: očakáva sa, že záverečná správa bude hotová do konca marca. Druhá fáza bude spojená s funkčným preskúmaním a očakáva sa, že záverečná správa bude hotová do konca marca 2012. e) začatie činnosti jednotného úradu pre verejné obstarávanie s potrebnými zdrojmi, aby splnil svoj mandát, ciele, kompetencie a právomoci, ako je vymedzené v akčnom pláne.“ || Nesplnené. (f) preskúmanie poplatkov za zdravotnícke služby z externých zdrojov od súkromných poskytovateľov s cieľom znížiť súvisiace náklady v roku 2011 aspoň o 15 % a v roku 2012 o ďalších 15 % ; || Prebieha s oneskorením. Došlo k určitému zníženiu ceny služieb v prípade uzavretia zmluvy so súkromnými poskytovateľmi. (g) opatrenia na zjednodušenie daňového systému, rozšírenie základov a zníženie daňových sadzieb fiškálne neutrálnym spôsobom vo vzťahu k dani z príjmu fyzických osôb, dani z príjmu právnických osôb and DPH; || Na zaistenie vysokokvalitnej reformy sa po dohode s Komisiou musel tento termín predĺžiť. h) ďalšie opatrenia s cieľom zaistiť, že aspoň 50 % objemu liekov používaných v štátnych nemocniciach tvoria lieky, ktoré sú lacnejšie než podobné patentované a nepatentované lieky, a to tak, že všetky štátne nemocnice budú povinne obstarávať farmaceutické výrobky podľa účinnej látky; || Vykonávanie prebieha. Približne 30 percent výdavkov na farmaceutické výrobky v nemocniciach sa vydáva na generiká a tento podiel sa môže ešte zvýšiť. i) vymenovanie poradcov pre ostatné privatizačné transakcie plánované na rok 2012 a nezahrnuté do písm. n) odseku 6a; zrýchlenie registrácie štátneho vlastníctva pozemkov a sekundárne právne predpisy týkajúce sa ubytovania pre turistov a využívania pôdy; zriadenie a fungovanie nového generálneho sekretariátu verejného majetku, ktorý spolupracuje s novo zlúčeným KED/ETA (KED – inštitúcia pre správu nehnuteľného majetku, ETA – inštitúcia pre správu nehnuteľného majetku v oblasti cestovného ruchu), ktorý pripravuje nehnuteľný majetok na privatizáciu komerčných a obchodovateľných aktív. Cieľom je zlepšiť správu aktív nehnuteľného majetku, očistiť ich od vecného bremena a pripraviť ich na privatizáciu; privatizačný fond HRADF má vytvoriť šesť portfólií nehnuteľného majetku; prijatie právneho aktu o prevode hnuteľného a nehnuteľného majetku subjektov, ktoré boli uzavreté, na štát; || Čiastočne splnené. Zlúčené ETA/KED (teraz nazývané ETAD) stále potrebuje vymenovať svoje predstavenstvo, a to po konzultácii s HRADF. j) reforma správy príjmov prostredníctvom: zriadenia správnej jednotky pre veľkých platcov dane; odstránenia prekážok brániacich efektívnej daňovej správe, to znamená, že sa vykonajú kľúčové reformy nového daňového zákona vrátane výmeny vedúcich pracovníkov, ktorí neplnia výkonnostné ciele, prehodnotia sa kvalifikácie daňových audítorov; fungovania novovytvoreného orgánu na zrýchlené riešenie správnych sporov, ktorý sa má urýchlene zaoberať prípadmi najvážnejších sporov (t. j. do 90 dní); centralizácie činností a fúzie aspoň 31 daňových úradov; || Čiastočne splnené. Prebieha niekoľko akcií, aj keď so zdržaním.Niekoľko malých a neefektívnych daňových úradov bolo zavretých alebo sa zlúčili (s ťažkosťami ešte treba vyriešiť operačné aspekty fúzie) a kľúčové funkcie sú v procese konsolidácie. Schválili sa zmluvy pre audítorov založené na výkonnosti, zatiaľ čo prebieha prehodnocovanie kvalifikácií daňových audítorov. Bola zriadená správna jednotka pre veľkých platcov dane, nemá však ešte plný počet zamestnancov a zatiaľ nepracuje v súlade s najlepšími medzinárodnými postupmi. k) opatrenia na posilnenie kontroly výdavkov: vymenovanie stálych finančných účtovníkov na všetkých ministerstvách; || Splnené. l) zverejnenie strednodobého personálneho plánu na obdobie do roku 2015 v súlade s pravidlom, že sa prijme 1 nový zamestnanec za päť odchádzajúcich, ktoré sa vzťahuje na celú verejnú správu bez odvetvových výnimiek; presun približne 15 000 zamestnancov, ktorí sú v súčasnosti zamestnaní v rôznych orgánoch štátnej správy, do pracovnej rezervy a odchod približne 15 000 zamestnancov do predčasného dôchodku. Zamestnanci v pracovnej rezerve a v predčasnom dôchodku budú dostávať 60 % svojej základnej mzdy (s výnimkou príplatkov za nadčasy a ostatných mimoriadnych príplatkov), a to najviac 12 mesiacov. V prípade zamestnancov, ktorí sú takmer v dôchodkovom veku sa toto obdobie 12 mesiacov môže predĺžiť až na 24 mesiacov. Platby zamestnancom v pracovnej rezerve sú súčasťou ich platu; || Nesplnené. Strednodobé personálne plány s určením potrieb prijímania nových pracovníkov sa zatiaľ nezverejnili. V rámci predčasného odchodu do dôchodku opustilo verejný sektor približne 10 000 zamestnancov. V dôsledku fúzií a uzavretia správ sa do pracovnej rezervy presunulo 630 zamestnancov. m) revízia zoznamu namáhavých a fyzicky náročných povolaní s cieľom znížiť ich podiel na zamestnanosti najviac na 10 %. Hĺbková revízia fungovania sekundárnych/doplnkových verejných dôchodkových fondov vrátane fondov sociálnej starostlivosti a pomoci a režimov jednorazových platieb s cieľom stabilizovať výdavky na dôchodky, zaručiť rozpočtovú neutralitu týchto režimov a zaistiť strednodobú a dlhodobú udržateľnosť systému. Revíziou sa musí dosiahnuť: ďalšie zníženie počtu existujúcich fondov; odstránenie nerovnováh v tých fondoch, ktoré vykazujú deficit; stabilizácia súčasných výdavkov na udržateľnej úrovni prostredníctvom vhodných úprav, ktoré sa majú uskutočňovať od 1. januára 2012 a dlhodobá udržateľnosť sekundárnych systémov prostredníctvom prísnej väzby medzi príspevkami a dávkami.“; || Splnené. [1] Ú. v. EÚ L 296, 15.11.2011, s. 38. [2] KOM(2011) 705 v konečnom znení. [3] „The Economic Adjustment Programme for Greece – March 2012“ (Program úpravy hospodárstva Grécka – marec 2012), in: European Economy–Occasional Paper, Čitateľovi sa tento dokument odporúča pre podrobnejšie posúdenie vývoja v oblasti makroekonomickej, finančnej, daňovej a štrukturálnej reformy. [4] Memorandum o hospodárskej a finančnej politike a memorandum o porozumení stanovujúce osobitné podmienky hospodárskej politiky z 31. októbra 2011. [5] Rozhodnutie Rady 2010/320/EÚ (Ú. v. EÚ L 145, 11.6.2010). [6] Pomery k HDP sú indikatívne. V rozhodnutí Rady z 12. júla 2011 sa pomery k HDP vzťahujú na hodnoty nominálneho HDP dostupné v júli 2011: 7,6 % HDP v roku 2011, 6,5 % HDP v roku 2012, 4,8 % HDP v roku 2013 a 2,6 % HDP v roku 2014. [7] V rozhodnutí sa takisto požaduje, aby ročný rast celkového konsolidovaného hrubého verejného dlhu v roku 2011 nepresiahol úroveň 17 365 mil. EUR, v roku 2012 úroveň 15 016 mil. EUR, v roku 2013 úroveň 11 599 mil. EUR a v roku 2014 úroveň 7 885 mil. EUR. [8] Rozhodnutie Rady 2011/791/EÚ (Ú. v. EÚ L 320, 11.6.2010, s. 8). [9] Výkonnostné kritériá sa uplatňujú aj v prípade záruk poskytovaných ústrednou štátnou správou, v prípade štátneho dlhu a nedoplatkov vonkajšieho dlhu. Toto oznámenie sa nimi nezaoberá. Pozri uvedenú správu o plnení. [10] Nariadenie Európskeho parlamentu a Rady (ES) č. 1311/2011 z 11. decembra 2011, ktorým sa mení a dopĺňa nariadenie Rady (ES) č. 1083/2006, pokiaľ ide o určité ustanovenia týkajúce sa finančného hospodárenia v prípade určitých členských štátov, ktoré majú závažné ťažkosti s finančnou stabilitou alebo sú takýmito ťažkosťami ohrozené (Ú. v. EÚ L 337, 20.12.2011, s. 5).